Trokdrywers vas wat glo steenkool steelDie Kendal-kragsentrale in Mpumalanga. (Foto: Eskom) Twee vragmotorbestuurders is Woensdagaand by Eskom se Kendal-kragsentrale in hegtenis geneem nadat hulle in die besit van vermoedelik gesteelde steenkool betrap is. Die vragmotors behoort aan ŉ as-vervoermaatskappy wat by Eskom gekontrakteer is. Die twee was net by die kragsentrale se steenkoolhek op pad uit, toe veiligheidspersoneel hulle voorgekeer het vir ŉ deursoeking van die voertuie. Albei bestuurders het hulle teen die inspeksie verset en volgehou dat die vragmotors leeg is. Die sekuriteitspan het egter daarop aangedring dat die vragmotors deursoek word en die gesteelde steenkool is in die sleepwaens gevind. “Die diefstal van steenkool is ŉ hoogs georganiseerde misdaad en die sindikate betrokke word verryk deur die opbrengs van die handel in gesteelde steenkool,” sê adv. Karen Pillay, algemene bestuurder van veiligheid by Eskom. Sy sê dit lei tot voortgesette verliese van miljarde rande vir Eskom en het ŉ regstreekse uitwerking op produksie. “Daar is verskeie onwettige opgaarplekke en stortingsterreine in die provinsie wat die gesteelde steenkool ontvang. Eskom sal verseker dat die oortreders boet,” sê Pillay. Die inhegtenisnemings volg op “volgehoue en uitstekende werk” deur Eskom se veiligheidspan in samewerking met die polisie om misdaadnetwerke te identifiseer en te stuit. ŉ Saak van diefstal is by die Ogies-polisiestasie aanhangig gemaak.